ΓΡΑΠΤΗ ΕΡΩΤΗΣΗ P-0554/97 υποβολή: Doeke Eisma (ELDR) προς την Επιτροπή (14 Φεβρουαρίου 1997)

Θέμα: ECOS/OUVERTURE

Από διάφορες πηγές ο υπογράφων έχει πληροφορηθεί ότι υπάρχουν προβλήματα όσον αφορά την εκτέλεση σχεδίων που εμπίπτουν στα προγράμματα ECOS και Ouverture. Εδώ και κάποιο χρονικο διάστημα τα προγράμματα ECOS και Ouverture έχουν συγχωνευθεί, γεγονός το οποίο προκάλεσε καθυστερήσεις μηνών στην εκτέλεση των τρεχόντων προγραμμάτων. Όχι μόνο η παροχή της οριστικής άδειας για τη θέση σε εφαρμογή των σχεδίων καθυστέρησε μήνες, αλλά επιπλέον φάνηκε ότι οι παλαιότερα καθορισθέντες όροι για την εκτέλεση είχαν τροποποιηθεί. Η κατάσταση αυτή προκάλεσε σε διάφορες πόλεις στην Ευρωπαϊκή Ένωση και εκτός μεγάλες και περιττές δαπάνες. Ταυτόχρονα απογοητεύθηκαν πολυάριθμοι συμμετέχοντες, και η προθυμία για συμμετοχή στα εν λόγω σχέδια έχει μειωθεί έντονα.

1. Είναι ενήμερη η Επιτροπή για τα προβλήματα όσον αφορά τα προγράμματα ECOS και Ouverture; Εάν ναι, μήπως η Επιτροπή έχει ήδη λάβει μέτρα για την επίλυσή τους;

2. Θεωρεί η Επιτροπή επιτρεπτό πόλεις στην Ευρωπαϊκή Ένωση και εκτός να υποστούν τις αρνητικές επιπτώσεις της εσωτερικής αναδιάρθρωσης των προγραμμάτων ECOS και Ouverture;

3. Με ποιον τρόπο προτίθεται η Επιτροπή να αντισταθμίσει αυτή την όχι ασήμαντη ηθική και οικονομική ζημία που προκλήθηκε από την εν λόγω κακή διαχείριση;

Aπάντηση της κας Wulf-Mathies εξ ονόματος της Επιτροπής (25 Mαρτίου 1997)

1. Η Επιτροπή παρείχε, μεταξύ 1990 και 1996, 55 εκατ. ECU στο πρότυπο πειραματικό σχέδιο Ecos-Ouverture.

Η Επιτροπή, προκειμένου να βελτιώσει την παρακολούθηση των σχεδίων διαπεριφερειακής συνεργασίας, παρότρυνε το 1994 τους υπευθύνους του σχεδίου Ecos-Ouverture να προβούν σε συγχώνευση των διαρθρώσεων διαχείρισής τους. Πράγματι, για να πραγματοποιηθεί η συγχώνευση αυτή χρειάστηκε περισσότερο από ένα έτος. Ωστόσο, δεδομένου ότι επρόκειτο για μία προσέγγιση διαφόρων παραμέτρων - οργανωτικών, νομικών, χρηματοοικονομικών - και που απαιτούσε την αναζήτηση ισορροπίας μεταξύ των δύο αρχικών διαρθρώσεων, το χρονικό αυτό διάστημα δεν μπόρεσε να επιβραχυνθεί, παρά τις προσπάθειες που κατέβαλε η Επιτροπή για την επίτευξη συμφωνίας μεταξύ αυτών. Ωστόσο, η εν λόγω διαδικασία συγχώνευσης δεν σταμάτησε τη χρηματοδότηση των διαπεριφερειακών συνεργασιών. Κάθε έτος από το 1991 και μέχρι τον Μάιο 1996 διοργανώνονταν προσκλήσεις υποβολής προσφορών. Δεν μπορούμε λοιπόν να ισχυριστούμε ότι οι πόλεις και οι περιφέρειες, τόσο της Κοινότητας όσο και των τρίτων χωρών, υπέφεραν από την ορθολογική οργάνωση της διαχείρισης, η οποία πραγματοποιείτο εκ παραλλήλου.

2. Δεδομένου ότι πρόκειται για τις λεπτομέρειες θέσης σε λειτουργία των πρότυπων πειραματικών σχεδίων του 1996, η Επιτροπή υποχρεώθηκε να χαράξει - αφού ζητήθηκε ρητά από τα κράτη μέλη τη στιγμή της μεταρρύθμισης των διαρθρωτικών ταμείων το 1993, και σύμφωνα με τις συστάσεις που είχε επανειλημμένα διαπιστώσει το Ελεγκτικό Συνέδριο - νέες κατευθύνσεις σχετικά με τις πρότυπες πειραματικές ενέργειες και τις ενέργειες συνεργασίας, οι οποίες συγκεκριμενοποιούνται με πιο διάφανους διαδικαστικούς κανόνες. Η μεταβολή αυτή επήλθε κατά τη διάρκεια του 1995 και αφορούσε μόνο τα σχέδια που είχαν υποβληθεί στην Επιτροπή τον Μάιο του 1996. Ο υψηλός αριθμός προτάσεων που είχαν γίνει δεκτές στο εν λόγω πλαίσιο - περισσότερες από 250 - καταδεικνύει ότι ένα υψηλότερο επίπεδο απαιτήσεων εκ μέρους της Επιτροπής δεν αποθάρρυνε τους ενδιαφερόμενους από τις κοινοτικές αυτές ενέργειες οργανισμούς τοπικής αυτοδιοίκησης. Αντίθετα, οδήγησε σε ποιοτική βελτίωση των σχεδίων.

3. Όσον αφορά τις απαραίτητες προθεσμίες για τη θέση σε εφαρμογή των 50 σχεδίων που επιλέγησαν το Σεπτέμβριο του 1996, χρειάστηκε να ληφθούν υπόψη οι συστάσεις της επιτροπής εμπειρογνομώνων, με σκοπό τη βελτίωσή τους.

Εξάλλου, η Επιτροπή θέλησε να αξιολογήσει τα αποτελέσματα των ενεργειών, οι οποίες αναλήφθηκαν βάσει των πρώτων χορηγήσεων που είχαν διατεθεί στο παρελθόν υπέρ του Ecos-Ouverture, πριν καταβάλει την πρώτη δόση της κοινοτικής συνεισφοράς για τα 50 νεοεπιλεγέντα σχέδια. Οι τελικές εκθέσεις που υποβλήθηκαν στην Επιτροπή από τους υπεύθυνους του Ecos-Ouverture το 1996 βρίσκονται σε στάδιο εξέτασης.

Λαμβανομένων υπόψη των στοιχείων αυτών, η Επιτροπή προβλέπει τη θέση σε εφαρμογή των νέων σχεδίων πριν από το καλοκαίρι.